 NA CHARLES WASONGA MKUU wa Mawaziri na Waziri wa Masuala ya Kigeni Musalia Mudavadi amewakashifu wakosoaji wa mpango wa serikali wa kubinafsisha baadhi ya mashirika ya umma akisema hiyo ni mojawapo ya njia za kukwamua uchumi wa nchi. Bw Mudavadi alisema kuwa kile ambacho watu hao wanafaa kuzingatia ni iwapo mchakato huo unaendeshwa kwa njia ya uwazi na kwa mujibu wa sheria wala sio kuupinga. “Ukweli ni kwamba kama serikali tunakabiliwa na hali ngumu ya kiuchumi. Kwa kuwa tumetumia njia mbili za kupata pesa kama vile utozaji wa ushuru na ukopaji na kufikia hatua ambayo sasa inaumiza, sharti tusake njia nyingine za kupata pesa. “Mojawapo ya njia hizo ni kuuza mashirikia ambayo hayaleti faida bali yanategemea ufadhili kutoka kwa serikali kila mara. Masharika haya yanafaa kuwekwa chini ya usimamizi mpya ili yazalishe faida,” akasema Jumamosi alipotuhutubu katika kongomano la kila mwaka la Chama cha Walimu wa Shule za Upili na Vyuo vya Kadri (Kuppet). Kongamano hilo, ambalo liliandaliwa kuwa uwanja wa kimataifa wa michezo, Kasarani, Nairobi pia lilitumika kuadhimisha miaka 25 tangu kuanzishwa kwa chama hicho. “Kama serikali sharti tukomeshe huu mtindo wa kuendelea kuwatoza ushuru Wakenya bali tusake njia mbadala za kupata rasilimali za kutatua changamoto zinazowakumba nyie walimu na wanafunzi wenu,” Bw Mudavadi akasisitiza. Juzi, Waziri wa Fedha Njuguna Ndung’u aliorodhesha jumla ya mashirika 11 ambayo serikali inapania kubinafsisha hivi karibuni. Miongoni mwa mashirika hayo ni Jumba la Mikutano ya Kimataifa la Kenyatta (KICC), Shirika la Uchapishaji la Kenya Literature Bureau (KLB), Shirika la Kitaifa la Mafuta la National Oil (NOCK), Kampuni ya Mbegu Nchini (KSC) na Kampuni ya Mchele ya Mwea (MRM). Pia serikali inapania kubinafisha kampuni ya mchele ya Western Kenya (WKRM), Kampuni ya Usafirishaji Mafuta Nchini (KPC), kampuni ya maziwa ya New KCC, Numerical Machining Complex (NMC), Kenya Vehicle Manufacturers (KVM) na kampuni ya kutengeneza nguo ya Rivatex (REAL). Kulingana na Profesa Ndung’u, serikali inalenga kukusanya zaidi ya Sh200 bilioni baada ya kuuza hisa zake katika mashirika hayo. Bw Mudavadi aidha anatoa changamoto kwa Kuppet kununua hisa katika jumba la KICC ili liweze kuzalisha faida. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  